કેનેડાના 13 રાજ્યોમાં જુદી જુદી રીતે આ પ્રવાસને લેવામાં આવી રહ્યો છે. શિખ અને ઇમિગ્રન્ટ્સની વસતિ વધારે હોય ત્યાં જુદી રીતે તેને જોવામાં આવે છે, જ્યારે અન્ય રાજ્યોમાં જુદા પ્રકારની ટીપ્પણીઓ થઈ રહી છે. પિતા પાસે રાજકારણ શીખેલા જસ્ટીન યુવાન વયે જ પીઢ રાજકારણી થઈ ગયા છે એમ વિશ્લેષકો કહે છે. તેમણે અત્યારથી જ પરસ્પર વિરોધી વિચારસરણીવાળા જૂથો વચ્ચે ચર્ચા જગાવીને આગામી ચૂંટણીઓ માટેની ભૂમિકા બાંધી લીધી છે. કેબેકવાળા કહે છે કે આજકાલ કેનેડામાં અને કેનેડામાંથી સમાચારો જગાવવાનો અધિકાર અમારો જ છે. પણ આજકાલ અમે શાંત થઈ ગયા છીએ અને કોઈ ધમાલ કરતા નથી ત્યારે ઓન્ટેરિયાવાળા વિદેશ જઈને સમાચારોમાં ચમકી રહ્યા છે – આવા પ્રકારની મજાકો વચ્ચે કેનેડામાં તેમના પ્રવાસની ભારે ચર્ચા છે.